Хэгъэрейхэр хагъэзыхь
«Волгарь» (Астрахань) — «Спартак-Налшык» (Налшык) — 2:2 (0:0). Астрахань. «Центральный» стадион. ФокIадэм и 9-м. ЦIыху 200 еплъащ.
Судьяхэр Дорошенкэ (Ейск), Образкэ (Ставрополь), Шипков (Белоре- ченск).
«Волгарь»: Саганович, Локтионов, Кокоев (Пугачёв, 63), Павлишин, Зенин (Запрягаев, 60), Лесников, Столбовой, Журавлёв, Алексеев (Вербин, 71), Степанов, Погосов.
«Спартак-Налшык: Щоджэн, Лелюкаев, Эмексузян, КIэдыкIуей, Шаваев, Белоусов, Мэшыкъуэ, Салахетдинов, Михайлов (Машэжь, 74), Бацэ (Дэхъу, 81), Бажэ.
Топхэр дагъэкIащ: Шаваевым, 54 (0:1). Погосовым, 71 (1:1). Мэшыкъуэм, 73 (1:2). Столбовой, 80.
Дагъуэ къыхуащIащ: Шаваевым, Зениным, Михайловым, Бажэм, Машэжьым, Щоджэным.
Джэгум къыхахуащ: Шаваевымрэ Зенинымрэ.
Тхьэмахуэ ипэкIи хуэдэу, «Спартак-Налшыкым» аргуэру хьэрхуэрэгъу къыхуэхъуат турнир таблицэм щигъунэгъур. Налшыкдэсхэмрэ «Волгарь»-мрэ зэхьэзэхуэм зэрыщIидзэрэ зэхуэдэу кIуэрт икIи зы топкIэ нэхъыбэ я хьэрхуэрэгъухэм зэрыхудагъэкIам и фIыгъэкIэ, ди щIалэхэр япэ иту арат. Лъэныкъуэхэм Iэмал яIэт зым адрейр иригъэкIуэтэкIыну.
Джэгум и япэ Iыхьэр «Спартак-Налшыкым» хуабжьу жыджэру иригъэкIуэкIащ. Абы хьэгъэрейхэр хигъэзыхь зэпытт икIи 24-нэ дакъикъэм Бацэ Къантемыр бжыгъэр къызэIуихын хуеящ, арщхьэкIэ иужь дыдэм гъуащхьэхъумэхэр зэран къыхуэхъуащ.
Загъэпсэхуну икIыным къэнэжа щымыIэу, налшыкдэсхэм я гъуащхьэтет Щоджэн Борис Мэшыкъуэ Хьэчим къыхигъэжаныкI пэтащ. Хэгъэрейхэм угловой къыхата иужькIэ, абы топыр ди гъуащхьауэ нэхъыфIым псынщIэу Iэригъэхьащ икIи и закъуэу «Волгарь»-м игъуэм иутIыпщащ. Ди жагъуэ зэрыхъущи, астрахандэсхэм я гъуащхьэхъумэхэм ящыщ зы къыкIэлъысри, Iэмал хъарзынэр къы-зэпиудащ.
Джэгум и етIуанэ Iыхьэр узыIэпызышэт. Абы къыщIидзащ Мэшыкъуэм и удын лъэщымкIэ — «Волгарь»-м и гъуащхьэтетым и зэфIэкI псори къигъэлъэгъуэн хуей хъуащ, топым къригъэгъэзэн папщIэ. 54-нэ дакъикъэм ари пэлъэщакъым Шаваевым: и щIыбыр гъуэм хуэгъэзауэ Магомет еуэри, бжыгъэр дахэ дыдэу къызэIуихащ.
ГуфIэгъуэм зэщIищта ди щIалэм зричри, и футболкэр щихащ. Топджэгум и хабзэхэм тету абы судьям дагъуэ къыхуищIащ. ДакъикъиплI нэхъ дэмыкIыу Шаваевыр джэгум къыхахуащ. Хэгъэрейхэм я ебгъэрыкIуэныгъэр къыщызэпиудым ар хабзэм аргуэру ебэкъуащ. Арати, сыхьэт ныкъуэкIэ «Спартак-Налшыкыр» нэхъ мащIэу джэгун хуей хъуащ. «Волгарь»-м щыщу джэгум къыхахуа Зениныр абы ирихьэлIэу яхъуэжакIэт.
БжыгъэкIэ зэрынэхъыбэр астрахандэсхэм мыгувэу къагъэсэбэпащ. АрщхьэкIэ ахэр зэрыгуфIар дакъикъитIщ — Мэшыкъуэ Хьэчим и зи чэзу топыр я хьэрхуэрэгъухэм яхудигъэкIащ. Урысей Федерацэм футболымкIэ и етIуанэ дивизионым и «Ипщэ» гупым хэт командэхэм я гъуащхьауэхэм я зэпеуэм абы бжьыпэр зэрыщиIыгъщ. Ар иджы еханэу къыхэжаныкIащ.
Апхуэдэу щыт пэтми, «Спартак-Налшыкым» текIуэныгъэр Астрахань щызыIэригъэхьэфакъым. Хэгъэрейхэм яхузэфIэкIащ зы очко нэхъ мыхъуми кърагъэлын. ЗэIущIэр зэрытемыгъэкIуауэ, 2:2-уэ, иухащ.
АдэкIэ фыщыдгъэгъуэзэнщ зи чэзу джэгугъуэм кърикIуа бжыгъэхэм. Мис ахэр: «Легион-Динамо» (Мэхъэчкъалэ) — «Дружба» (Мейкъуапэ) — 2:0, «Мэшыкъуэ-КМВ» (Псыхуабэ) — СКА (Дон Iус Ростов) — 0:0, «Спартак-Владикавказ» (Владикавказ) — «Динамо-Ставрополь» (Ставрополь) — 3:1, «Урожай» (Краснодар) — «Черноморец» (Новороссийск) — 1:0, «Краснодар-3» (Краснодар) — «Ангушт» (Нэзрэн) — 1:1.
«Академия» (Дон Iус Ростов) — «Чайка» (Песчанокопское) зэIущIэр нэхъ иужьыIуэкIэ зэхэтащ.
КъыкIэлъыкIуэ джэгугъуэри «Спартак-Налшыкым» хамэ щIыпIэм щригъэкIуэкIынущ. ФокIадэм и 16-м ар Дон Iус Ростов къалэм щыIущIэнущ абы и СКА-м.
Жыласэ Заурбэч.
